Dr Baasler Stammvater vo dr Familie isch dr Iisehändler Ludwig Liechtehan († um 1558) gsi, wo über Leipzig uf Baasel iigwanderet und 1524 Baasler Bürger worde isch. Si Soon Isaac Liechtehan isch 1583 as Grichtsherr vom Chläibaasel in dr Grooss Root vo dr Stadt Baasel cho und si Epitaaf im Chrüzgang vom Baasler Münster isch eender usfüerlig. D Familie het zerst vom Handwärk gläbt, aber immer mee het si akademischi Brüef aagno. Schliesslig het si zum Patriziat vo dr Stadt ghöört. Wil dr Pfarrer Hans Rudolf Liechtehan (1731–1805) si Naame zu «Lichtenhahn» gänderet het, drifft mä hüte bäidi Schriibige aa. Dr Konserwator vo dr Basler Kunsthalle, dr Richard Lichtehahn, het si Naame spööter «Lichtenhan» gschriibe, die Schriibig git s hüt nüm.